Þó að stýrivaxtahækkunin komi ekki á óvart er áhyggjuefni að verðbólguvæntingar hafi aukist að sögn framkvæmdastjóra Samtaka atvinnulífsins. Formaður BHM vill að Seðlabankinn beiti sér fyrir því að fyrirtæki gæti hófs í verðhækkunum, skuldarar geti ekki einir borið kostnað af verðbólgunni. í gegnum vaxtahækkanir.
Halldór Benjamín Þorbergsson, framkvæmdastjóri Samtaka atvinnulífsins, segir að það sé til mikils að vinna að kveða verðbólguna í kútinn þó aðgerðirnar geti verið sársaukafullar til skamms tíma.
Það sem er áhyggjuefni er að verðbólguvæntingar hafa einnig aukist á flesta mælikvarða. Mikilvægt að halda því til haga að þegar við horfum á verðbólguna jafnvel án húsnæðisliðar þá er hún að mælast 7,5% og undirliggjandi verðbólga ríflega 6,5%. Þannig að við sjáum að peningastefnunefnd er ekki að beita vaxtatæki sínu gegn eigna- eða hrávöruverðshækkun nú um stundir
heldur er undirliggjandi verðbólga án fasteignaverð umtalsverð eða um sjö og hálf prósenta.
Friðrik Jónsson formaður BHM segir Seðlabankann hingað til hafa beint orðum sínum til verkalýðshreyfingarinnar. Hann vill að bankinn hvetji fyrirtæki til að gæta hófs í verðhækkunum og sýni þar með samfélagslega ábyrgð. Skuldarar geti ekki einir borið kostnað af verðbólgunni í gegnum vaxtahækkanir. Helsta vopn Seðlabankans sé vaxtatækið en því megi ekki ofbeita.
Það er ekki verk bara Seðlabankans að eiga við verðbólguna. Hann er með það jú sem lögbundið hlutverk en við hin, aðilar vinnumarkaðar og hið opinbera, við þurfum að gera okkar. Ég kalla kannski soldið eftir því að við tökum markvissara samtal um það hvernig við getum lagt Seðlabankanum lið.
Þannig að þetta tól verði ekki ofnotað.